**INFORMATĪVAIS ZIŅOJUMS**

par Eiropas Savienības Konkurētspējas ministru padomes 2017. gada 30.novembra sanāksmē izskatāmajiem jautājumiem

2017. gada 30.novembrī Briselē (Beļģijā) notiks kārtējā Eiropas Savienības (turpmāk – ES) Konkurētspējas ministru padomes sanāksme iekšējā tirgus un rūpniecības jautājumos. Sanāksmē tiks izskatīti šādi Aizsardzības ministrijas, Ekonomikas ministrijas, Finanšu ministrijas, Tieslietu ministrijas un Vides aizsardzības un reģionālās attīstības ministrijas kompetencē esoši jautājumi:

1. **Priekšlikums Eiropas Parlamenta un Padomes Regulai par vienotas digitālās vārtejas izveidi informācijas, procedūru, palīdzības un problēmu risināšanas pakalpojumu sniegšanai un par Regulas (ES) Nr. 1024/2012 grozījumiem** (Vides aizsardzības un reģionālās attīstības ministrijas jautājums)

*= Vispārējās pieejas apstiprināšana*

Eiropas Komisija (turpmāk – EK) 2017. gada 2. maijā publicēja Eiropas Parlamenta un Padomes Regulas par vienotas digitālās vārtejas izveidi informācijas, procedūru, palīdzības un problēmu risināšanas pakalpojumu sniegšanai un par Regulas (ES) Nr. 1024/2012 grozījumiem priekšlikumu (turpmāk – VDV[[1]](#footnote-2) regula).

VDV regulas mērķis ir modernizēt valsts pārvaldi, panākot pārrobežu sadarbspēju valsts pārvaldes pakalpojumu lietotājiem. Ar šo projektu tiek uzlabota ES Vienotā tirgus dimensija tiešsaistes procedūrām, ko dalībvalstis ir jau ieviesušas, informācijas un palīdzības pakalpojumu pieejamība tiešsaistē, kas attiecas uz ES tiesībām un valstu noteikumiem par darbību veikšanu un pārvietošanos ES. Ātrāki, lētāki un lietotājam parocīgāki digitālie publiskie pārrobežu pakalpojumi veicina konkurētspēju un padara ES par dzīvošanai, strādāšanai un ieguldīšanai pievilcīgāku vietu. VDV regulas projekts nosaka vienotas ES līmeņa digitālās vārtejas (turpmāk – vārteja) izveidi.

VDV regula dalībvalstīm uzliek pienākumu nodrošināt 14 pakalpojumu procedūru pieejamību tiešsaistē pārrobežu lietotājiem, izņēmuma gadījumos, kad tas pamatots, nosakot iespēju izmantot klātienes pakalpojuma formu. Tāpat tiek noteikts padarīt pieejamus tiešsaistē pārrobežu lietotājiem tos dalībvalsts pakalpojumus, kas nodrošina ES pilsoņiem to tiesību ES Vienotā tirgus ietvaros izpildi.

EK nodrošina vārtejas un saistīto informācijas tehnoloģiju rīku izstrādes un uzturēšanas finansēšanu, kā arī informācijas tulkošanas finansēšanu. Savukārt dalībvalstis sniedz informāciju vārtejas saturam hipersaišu veidā un sedz ar valstu tīmekļa portāliem, informācijas platformām, palīdzības dienestiem un dalībvalsts līmenī ieviestām procedūrām saistītos izdevumus.

**Latvijas nostāja:**

Latvijas Republikas nacionālā pozīcija Nr. 1 “*Par priekšlikuma – Eiropas Parlamenta un Padomes Regula par vienotas digitālās vārtejas izveidi informācijas, procedūru, palīdzības un problēmu risināšanas pakalpojumu sniegšanai un par Regulas (ES) Nr. 1024/2012 grozījumiem*” ir apstiprināta 2017.gada 7.novembra Ministru kabineta sēdē (protokols Nr.55, 45.§).

**Latvija atbalsta vispārējās pieejas apstiprināšanu VDV regulai**. Kopumā Latvija vērtē pozitīvi iniciatīvu veicināt pārrobežu sadarbību un elektronisko darījumu uzticamību, to drošu un vieglu lietojamību un atbalsta VDV regulas projektu. Latvija pilnībā atbalsta VDV regulas vispārīgo mērķi, ar kuras ieviešanu nodrošina vienotās digitālās vārtejas izveidi, sekmē pārrobežu sabiedrisko pakalpojumu attīstību, veicina un stiprina konkurenci ES Vienotajā tirgū, sekmē lietotāju (iedzīvotāju un uzņēmumiem) ērti izmantojamas tehnoloģijas.

1. **ES Rūpniecības stratēģija nākotnei** (Ekonomikas ministrijas jautājums)

**a) Prezidentūras ziņojums par Eiropas rūpniecību – esošā situācija un perspektīvas**

*= EK prezentācija*

*= Viedokļu apmaiņa*

**b) ES Padomes secinājumi par atjaunoto ES rūpniecības politikas stratēģiju**

*= Apstiprināšana*

2017.gada 13.septembrī EK pēc vairākkārtējiem aicinājumiem no ES Padomes, Eiropas Parlamenta, kā arī nozaru pārstāvošo uzņēmēju un asociāciju puses, publicēja paziņojumu "Atjaunotā ES rūpniecības stratēģija". Paziņojums sniedz pārskatu par visiem pasākumiem, kas sniedz ieguldījumu gudras, inovatīvas un ilgtspējīgas rūpniecības attīstībai ES.

Minētais paziņojums ietver tādus elementus kā ES Vienotais tirgus, digitālā transformācija, pāreja uz ekonomiku ar zemu oglekļa dioksīda emisiju līmeni un aprites ekonomika, rūpnieciskās inovācijas, investīcijas un starptautiskā konkurētspēja. Tas vēlreiz apstiprina EK centienus līdz 2020. gadam panākt rūpniecības daļas pieaugumu ES iekšzemes kopproduktā līdz 20%.

Par EK paziņojumu vairākos ES Padomes darba grupu formātos un augsta līmeņa grupās ir aizvadītas sākotnējās diskusijas. Igaunijas prezidentūra ir sagatavojusi pārskatu par šo diskusiju rezultātiem un iekļāvusi jautājumu arī gaidāmās ES Konkurētspējas padomes sanāksmes darba kārtībā ar mērķi sniegt procesuālu ievirzi turpmākajam EK darbam. Sanāksmē plānotas padziļinātākas diskusijas par rūpniecības politikas ilgtermiņa mērķiem un sasniedzamajiem rādītājiem, kas ir priekšnoteikums pasākumu uzraudzībai un to novērtēšanai. Vienlaikus Igaunijas prezidentūra ir sagatavojusi ES Padomes secinājumu projektu, apstiprināšanai ES Padomes ietvaros.

**Latvijas nostāja:**

Minētajā jautājumā Ekonomikas ministrija ir izstrādājusi un saskaņojusi Latvijas Republikas nacionālo pozīciju Nr.1 *"Komisijas ziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai, Reģionu Komitejai un Eiropas Investīciju bankai "Ieguldījumi gudrā, inovatīvā un ilgtspējīgā rūpniecības attīstībā. Atjaunotā ES rūpniecības politikas stratēģija""*.

Kopumā Latvija atzinīgi vērtē EK publicēto paziņojumu un uzskata, ka paziņojumā ietvertie modernizācijas pasākumi un izvirzītās prioritātes ir būtiskas arī Latvijas rūpniecības konkurētspējas paaugstināšanai. Latvijas skatījumā ES rūpniecības politikas prioritātes saskan ar galvenajiem rīcības virzieniem, kas noteikti Latvijas Nacionālās industriālās politikas pamatnostādņu 2014.-2020.gadam ietvaros, tostarp mērķi – līdz 2020. gadam palielināt apstrādes rūpniecības īpatsvaru Latvijas iekšzemes kopproduktā līdz 20%.

Latvija uzskata, ka būtu nepieciešams noteikt arī ilgtermiņa rūpniecības mērķus un vīziju, kuriem ir jābūt vērstiem uz augstas pievienotās vērtības produktu ražošanu un produktivitātes paaugstināšanu gan ražošanas, gan pakalpojumu sektorā.

Latvija atbalsta Padomes secinājumu pieņemšanu ES Konkurētspējas ministru padomē, vienlaikus uzskatām, ka nepieciešams padomes secinājumu tekstā uzsvērt EK pieeju, kura ir balstīta uz inovācijām, digitālo transformāciju, pāreju uz zema oglekļa un aprites ekonomiku, cilvēkkapitālu, investīcijām un atvērtu un godīgu tirdzniecību.

1. **Citi jautājumi:**

**a) Aktuālie likumdošanas faili**

1. **Priekšlikums Eiropas Parlamenta un Padomes regulai, ar ko novērš ģeogrāfisko bloķēšanu un cita veida diskrimināciju klientu valstspiederības, dzīvesvietas vai uzņēmējdarbības veikšanas vietas dēļ iekšējā tirgū un groza regulu (EK) Nr. 20016/2004 un Direktīvu 2009/22/EK** (Ekonomikas ministrijas jautājums)

*= Prezidējošās valsts informācija*

2016.gada 25.maijā EK publicēja priekšlikumu Eiropas Parlamenta un Padomes regulai, ar ko novērš ģeogrāfisko bloķēšanu un cita veida diskrimināciju klientu valstspiederības, dzīvesvietas vai uzņēmējdarbības veikšanas vietas dēļ iekšējā tirgū un groza Regulu (EK) Nr. 2006/2004 un Direktīvu 2009/22/EK (turpmāk – Regulas priekšlikums).

Regulas priekšlikuma mērķis ir novērst klientu diskrimināciju pēc valstspiederības, dzīvesvietas vai uzņēmējdarbības veikšanas vietas, kas galvenokārt vērojams digitālajā vidē.

Š.g. 20.novembra neformālajā trialogā starp Prezidējošo valsti, Eiropas Parlamentu un EK ir izdevies panākt vienošanos par Regulas priekšlikumu. Panāktās vienošanās rezultāti vēl jāapstiprina ES Padomes pastāvīgo pārstāvju sanāksmē, ES Padomē un Eiropas Parlamenta plenārsēdē.

Sagaidāms, ka Prezidējošā valsts Igaunija sniegs informāciju par progresu sarunās ar Eiropas Parlamentu un EK, un ES ministru padomē tiks apstiprināta vienošanās par Regulas priekšlikumu.

**Latvijas nostāja:**

Pieņemt zināšanai Prezidējošā valsts sniegto informāciju.

Latvija kopumā atbalsta Regulas priekšlikumu kā pasākumu, kura mērķis ir ES Vienotā tirgus tālāka integrēšana, pārrobežu preču un pakalpojumu sniegšanas atvieglošana un stimulēšana, patērētāju uzticēšanās pārrobežu darījumiem stiprināšana, preču un pakalpojumu pārrobežu piedāvājuma un pieprasījuma palielināšana. Latvija uzsver, ka šis Regulas priekšlikums jāuztver tikai kā daļa no risinājuma ģeogrāfiskās bloķēšanas un diskriminācijas izskaušanā.

1. **Digitālā vienotā tirgus izveide** (Vides aizsardzības un reģionālās attīstības ministrijas jautājums)

*= Prezidējošās valsts informācija*

EK 2017. gada 10. maijā publicēja paziņojumu par ES Digitālā vienotā tirgus stratēģijas vidusposma pārskatu. Pārskatā EK norāda uz trim galvenajām jomām, kurās ir vajadzīga aktīvāka ES rīcība: 1) pilnīgi atraisīts Eiropas datu ekonomikas potenciāls, 2) Eiropas vērtību sargāšana, novēršot kiberdrošības apdraudējumus, 3) tiešsaistes platformas kā atbildīgas interneta ekosistēmas dalībnieces.

Digitālā vienotā tirgus izveides jautājumi ir Prezidējošā valsts Igaunijas viena no galvenajām prioritātēm. Prezidentūra laikā ir notikušas vairākas diskusijas un konferences, t.sk. Tallinas Digitālais valstu līderu samits. Samita mērķis bija veidot forumu augsta līmeņa diskusijām par digitālās inovācijas plāniem, kas dotu iespēju Eiropai turpmākajos gados globalizētā pasaulē atrasties tehnoloģiskās attīstības priekšgalā un būt digitālās jomas vadībā.

**Latvijas nostāja:**

Pieņemt zināšanai Prezidējošās valsts sniegto informāciju.

Latvija atzinīgi vērtē Igaunijas prezidentūras ieguldījumu Digitālā vienotā tirgus aktivitāšu ieviešanā un atbalsta nepieciešamību iespējami ātri panākt vienošanos par visiem Digitālā vienotā tirgus stratēģijas priekšlikumiem, lai varētu izmantot digitālās ekonomikas ieguvumus.

1. **Eiropas aizsardzības rūpniecības attīstības programmas izveides progress** (Aizsardzības ministrijas jautājums)

*= Prezidējošās valsts informācija*

Š.g. 7. jūnijā EK nākusi klajā ar sākotnējo Regulas projektu, paredzot konkrētus ES aizsardzības industrijas atbalsta pasākumus. Regulas projekts izstrādāts balstoties uz Līguma par ES darbību 173.pantu, saskaņā ar kuru ES un tās dalībvalstis, savstarpēji koordinējot savu rīcību, nodrošina vajadzīgos apstākļus ES rūpniecības konkurētspējai. Regulas projekta deklarētais mērķis ir ES aizsardzības industrijas konkurētspējas celšana, veicinot industrijas inovāciju un tehnoloģiskās attīstības potenciāla labāku izmantošanu, sevišķu uzmanību pievēršot dalībvalstu nacionālo industriju (t.sk. – saistīto pētniecības iestāžu) pārrobežu sadarbības aktivizēšanai.

Prezidentūras draugu grupas ietvaros pašlaik norisinās ES dalībvalstu, Prezidējošā valsts un EK diskusijas par Regulas projekta saturu. Būtiskākie jautājumi ir saistīti ar atbalstāmo projektu loku, atbalsta saņēmēju atbilstības kritērijiem (t.sk. attiecībā uz trešo valstu industrijas pārstāvju līdzdalību), mazo un vidējo uzņēmumu (turpmāk – MVU) iesaisti un potenciālajiem tās veicināšanas veidiem, iespējamo motivāciju pārrobežu sadarbības attīstībai, kā arī iesniegto projektu vērtēšanas kārtību.

Attiecībā uz atbalstāmajiem projektiem un atbilstības kritērijiem ES dalībvalstu vidū pastāv zināma vienprātība atbalsta saņemšanu attiecināt uz projektiem ar augstu inovācijas un tehnoloģiju pārneses līmeni (t.sk. pētniecības iestāžu, uzņēmēju un paredzamo gala lietotāju sadarbība nozarē praktiski izmantojamu produktu attīstīšanai). Turpinās diskusija par iespējām piesaistīt trešās valstis projektu īstenošanā, piemēram, dalība konsorcijā, trešo valstu infrastruktūras izmantošana u.tml.

Attiecībā uz MVU iesaisti, būtiskākās diskusijas saistītas ar piedāvātajiem MVU iesaistes motivācijas veidiem un intensitāti.  MVU iesaistes intensitāti Regulas projektā paredzēts noteikt procentuāli no kopējiem  Eiropas aizsardzības rūpniecības attīstības programmas realizācijai paredzētajiem līdzekļiem (500 miljoni euro 2019.-2020.gada periodā). Pašreizējā Regulas projekta redakcijā tie ir "vismaz 10%". Vienlaikus Regulas projektā ir paredzēts papildus finansējums katra atsevišķa projekta ietvaros, kas būtu līdzvērtīgs ar divkāršotu projektā iesaistīto MVU nododamās projekta daļas izmaksu apjomu, ja projektā būs nodrošināta MVU pārrobežu iesaiste (piemēram, projekta ietvaros nododot pārrobežu MVU izpildei 10% no kopējā projekta apjoma, attiecīgais konsorcijs varēs pretendēt uz papildus atbalstu 20% apmērā).

Savukārt pārrobežu sadarbību tiek piedāvāts risināt nosakot zināmas prasības attiecībā uz konsorciju dalībnieku un to pārstāvēto izcelsmes ES dalībvalstu minimālo skaitu, kas pilnībā atbilst mazāko ES dalībvalstu (t.sk. Latvijas) aizsardzības un drošības industrijas interesēm.

**Latvijas nostāja:**

#### Latvijas Republikas nacionālā pozīcija Nr. 1 “*Pozīcija Nr.1 “Par Eiropas aizsardzības nākotni, Eiropas Savienības Aizsardzības fonda izveidošanu un atbalstu Eiropas aizsardzības industrijai*” ir apstiprināta 2017.gada 7..novembra Ministru kabineta sēdē (protokols Nr.55, 44.§).

Latvijas kopumā atbalsta Regulas projektu. Būtiskākās Latvijas intereses šīs Regulas projekta ietvaros ir lielākas finansējuma daļas rezervēšana MVU projektiem (vismaz 20% apmērā). Vienlaikus Latvijas atbalsta papildus finansējuma paredzēšanu projektiem, kuros paredzēta MVU pārrobežu iesaiste.

**b) Vienotā patenta sistēmas un Vienotās patenta tiesas** (Tieslietu ministrijas jautājums)

*= Informācija no Prezidējošās valsts*

Prezidējošā valsts sniegs informāciju par Vienotā patenta sistēmas un Vienotā patenta tiesas izveides statusu.

2017. gada 30. martā Latvijas Republikas Saeima ir pieņēmusi likumu “Par Vienotās Patentu tiesas izveides nolīgumu”, ar kuru tiek ratificēts 2013. gada 19. februārī Briselē parakstītais Vienotās patentu tiesas izveides nolīgums. Tāpat arī 2017. gada 26. oktobrī Saeimā ir pieņemts likums “Par Vienotās patentu tiesas Ziemeļvalstu-Baltijas valstu reģionālās nodaļas izveides nolīgumu”, tādējādi ratificējot 2014. gada 4. martā Briselē parakstīto starptautisko līgumu "Nolīgums par Vienotās patentu tiesas Ziemeļvalstu-Baltijas valstu reģionālās nodaļas izveidi". Abi minētie likumi stāsies spēkā 2018. gada 1. janvārī.

Savukārt, lai Latvija varētu pievienoties protokolam par Vienotās patentu tiesas izveides nolīguma piemērošanu, ir nepieciešams veikt attiecīgā protokola ratifikācijas procesu nacionālajā līmenī.

Sagaidāms, ka Vienotā patentu tiesa savu darbību varētu uzsākt jau 2018. gada otrajā pusē.

**Latvijas nostāja:**

Pieņemt zināšanai prezidentūras sniegto informāciju.

**c) Eiropas Mazo un vidējo uzņēmumu (MVU) rīcības programma** (Ekonomikas ministrijas jautājums)

*= Vācijas delegācijas sniegtā informācija*

ES Konkurētspējas ministru padome 2013.gada septembrī atbalstīja ES MVU politikas uzraudzību un aicināja MVU Vēstniekus *(SMEs Envoys)* regulāri informēt ES Padomi par Mazā biznesa akta (*Small Business Act*) un citu ar MVU jautājumiem saistītu tiesību aktu ieviešanas gaitu.

Š.g. 5.-6.jūlijā tika aizvadīta kārtējā MVU Vēstnieku sanāksme, kurā tika pieņemts MVU Rīcības plāns, kas aptver vairāk kā 100 pasākumus. Pēc Vācijas delegācijas iniciatīvas ar MVU Rīcības plānu tiks iepazīstināta ES Konkurētspējas ministri.

**Latvijas nostāja:**

Pieņemt zināšanai sniegto informāciju.

**d) Publiskā iepirkuma pakotne** (Finanšu ministrijas jautājums)

*=Informācija no EK*

2017.gada 1.martā stājās spēkā jaunais Publisko iepirkumu likums, ar kuru tika transponētas Eiropas Parlamenta un Padomes 2014.gada 26.februāra direktīvas 2014/24/ES *par publisko iepirkumu un ar ko atceļ Direktīvu 2004/18/EK* prasības.

2017.gada 1.aprīlī stājās spēkā jaunais Sabiedrisko pakalpojumu sniedzēju iepirkumu likums, ar kuru tika transponētas Eiropas Parlamenta un Padomes 2014.gada 26.februāris direktīvas 2014/25/ES *par iepirkumu, ko īsteno subjekti, kuri darbojas ūdensapgādes, enerģētikas, transporta un pasta pakalpojumu nozarēs, un ar ko atceļ Direktīvu 2004/17/EK* prasības.

2017.gada 1.maijā stājās spēkā grozījumi Publiskā un privātās partnerības likumā , ar kuriem tika transponētas Eiropas Parlamenta un Padomes 2014.gada 26.februāris direktīvas 2014/23/ES *par koncesijas līgumu slēgšanas tiesību piešķiršanu* prasības.

**Latvijas nostāja:**

Pieņemt zināšanai sniegto informāciju.

**e) Tabakas produktu izsekošanas sistēma** (Finanšu ministrijas jautājums)

*=Informācija no Ungārijas delegācijas*

2017. gada novembrī EK plāno nodot apstiprināšanai deleģēto regulu par tabakas izstrādājumu izsekošanas sistēmas izveidi un darbību, kura ietver noteiktus standartus.

**Latvijas nostāja:**

Latvija pilnībā atbalsta Ungārijas delegācijas iesniegtajā dokumentā pausto viedokli par pārāk īso laika periodu, kas tiks atvēlēts izsekošanas sistēmas ieviešanai un visiem ar to saistītajiem procesiem, kā arī attiecībā uz izmaksām saistībā ar sistēmas ieviešanu. Ņemot vērā, ka līdz 20.05.2019.(datums, kad sistēmai jāsāk darboties) jāizvēlas unikālo kodu ģenerētājs, jāizvēlas sistēmas izstrādātājs, jāizstrādā pati sistēma, ražotājiem jāiegādājas vai jāpielāgo ražošanas iekārtas, jānodrošina repozitoriju darbība, jānotestē sistēmas darbspēja u.tml. gan valsts, gan uzņēmējdarbības līmenī, pastāv pamatotas bažas par iespēju nodrošināt normu ieviešanu noteiktajā laikā.

Vienlaikus Latvija nevar paust atbalstu labvēlīgāku apstākļu radīšanai ES mazajiem cigarešu ražotājiem, jo Latvijā tie atrodas visaugstākajā riska zonā.

**f) Nākamās prezidējošās valsts darba programma**

*= Bulgārijas delegācijas sniegtā informācija*

Bulgārijas delegācija sniegs informāciju par prioritātēm konkurētspējas un izaugsmes jautājumos 2018.gada pirmajā pusgadā.

**Latvijas nostāja:**

Latvija pieņem zināšanai sniegto informāciju.

**Latvijas delegācija**

Delegācijas vadītājs: **Alise Balode**, vēstniece, Latvijas Republikas pastāvīgās pārstāves Eiropas Savienībā vietniece.

Delegācijas dalībnieki: **Zaiga Liepiņa**, Ekonomikas ministrijas valsts sekretāra vietniece;

**Lita Stauvere**, Ekonomikas ministrijas ES un ārējo ekonomisko attiecību departamenta direktora vietniece;

**Intars Eglītis**, Ekonomikas ministrijas Iekšējā tirgus departamenta direktores vietnieks;

**Rinalds Celmiņš**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;

**Linda Duntava**, Ekonomikas ministrijas nozares padomniece Latvijas Republikas Pastāvīgajā pārstāvniecībā Eiropas Savienībā;

**Margarita Krišlauka**, Vides aizsardzības un reģionālās attīstības ministrijas Publisko pakalpojumu departamenta Elektronisko pakalpojumu nodaļas vecākā eksperte.

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs J.Stinka

24.11.2017.

2224

M.Rone

67013265, mara.rone@em.gov.lv

1. Vienotā digitālā vārteja, angl. *Single Digital Gateway* [↑](#footnote-ref-2)